รัฐบาลไทย-ข่าวทำเนียบรัฐบาล-การทางพิเศษแห่งประเทศไทย จัดการประชุมปฐมนิเทศ “โครงการทางพิเศษเชื่อมเกาะสมุย” เพื่อให้ทุกภาคส่วนในพื้นที่จังหวัดนครศรีธรรมราชมีส่วนร่วมรับรู้ข้อมูลโครงการ
วันอังคารที่ 8 สิงหาคม 2566
การทางพิเศษแห่งประเทศไทย จัดการประชุมปฐมนิเทศ “โครงการทางพิเศษเชื่อมเกาะสมุย” เพื่อให้ทุกภาคส่วนในพื้นที่จังหวัดนครศรีธรรมราชมีส่วนร่วมรับรู้ข้อมูลโครงการ
...
การทางพิเศษแห่งประเทศไทย จัดการประชุมปฐมนิเทศ “โครงการทางพิเศษเชื่อมเกาะสมุย” เพื่อให้ทุกภาคส่วนในพื้นที่จังหวัดนครศรีธรรมราชมีส่วนร่วมรับรู้ข้อมูลโครงการ
วันนี้ (8 สิงหาคม 2566) เวลา 8.30 - 12.30 น. นายสุรเชษฐ์ เหล่าพูลสุข ผู้ว่าการการทางพิเศษแห่งประเทศไทย กระทรวงคมนาคม และนายชุ้น ณัฐเดช กังสุกุล ปลัดจังหวัดนครศรีธรรมราช ได้รับมอบหมายจากผู้ว่าราชการจังหวัดนครศรีธรรมราช ร่วมเป็นประธานเปิดการประชุมรับฟังความคิดเห็นของประชาชน ครั้งที่ 1 (ปฐมนิเทศโครงการ) งานศึกษาความเหมาะสมทางด้านวิศวกรรม เศรษฐกิจ การเงิน และผลกระทบสิ่งแวดล้อม โครงการทางพิเศษเชื่อมเกาะสมุย เพื่อนําเสนอข้อมูลความเป็นมาและความสําคัญของโครงการ แนวคิดเบื้องต้น แนวเส้นทางเลือก รูปแบบเบื้องต้น กระบวนการ ขั้นตอน และแผนการดําเนินงาน ให้ทุกภาคส่วนที่เกี่ยวข้องในพื้นที่ได้มีส่วนร่วมรับรู้ข้อมูลโครงการตั้งแต่เริ่มต้น และให้ข้อคิดเห็นและข้อเสนอแนะสําหรับนําไปประกอบการดําเนินการศึกษาความเหมาะสมฯ ต่อไป โดยมีผู้เข้าร่วมการประชุมทั้งผู้แทนหน่วยงานของรัฐ ภาคเอกชน องค์กรปกครองส่วนท้องถิ่น สถาบันการศึกษา ภาควิชาการ ผู้นําชุมชน ภาคประชาสังคม สื่อมวลชน และผู้ที่สนใจ ประมาณ 150 คน ณ ห้องประชุม Fortune 2 โรงแรมแกรนด์ ฟอร์จูน นครศรีธรรมราช อําเภอเมือง จังหวัดนครศรีธรรมราช
สําหรับเหตุผลความจําเป็นของโครงการ คือ เกาะสมุยเป็นเมืองที่มีศักยภาพในการพัฒนาและสอดคล้องกับยุทธศาสตร์ “การพัฒนาพื้นที่ชายฝั่งทะเลภาคใต้” แต่ปัจจุบันการเดินทางมายังเกาะสมุยสามารถเดินทางได้เพียง 2 รูปแบบ คือ ทางอากาศและทางน้ํา มีข้อจํากัดด้านปริมาณและจํานวนเที่ยวในการให้บริการส่งผลกระทบต่อความสะดวกสบายในการเดินทาง และกระทบต่อภาคธุรกิจท่องเที่ยว นอกจากนี้ หากเกิดเหตุฉุกเฉินที่มีความจําเป็นต้องเดินทางจากเกาะสมุยมายังจังหวัดสุราษฎร์ธานีหรือนครศรีธรรมราชจะไม่สามารถเดินทางได้ตลอด 24 ชั่วโมง โดยเฉพาะอย่างยิ่งในช่วงหน้ามรสุมที่ไม่สามารถเดินทางด้วยเรือ การมีทางเชื่อมข้ามเกาะจะช่วยอํานวยความสะดวกในการเดินทางได้ การทางพิเศษแห่งประเทศไทย (กทพ.) จึงได้ว่าจ้างกลุ่มบริษัทที่ปรึกษา ประกอบด้วย บริษัท เอเชี่ยน เอ็นจิเนียริ่ง คอนซัลแต้นส์ จํากัด บริษัท เอ็ม เอ เอ คอนซัลแตนท์ จํากัด บริษัท เอพซิลอน จํากัด และบริษัท เทสโก้ จํากัด เพื่อดําเนินการศึกษาความเหมาะสมฯ ระยะเวลา 720 วัน (24 เดือน) เมื่อแล้วเสร็จ กทพ. จะเสนอรายงานการประเมินผลกระทบสิ่งแวดล้อมต่อสํานักงานนโยบายและแผนทรัพยากรธรรมชาติและสิ่งแวดล้อม (สผ.) เพื่อเสนอคณะกรรมการผู้ชํานาญการพิจารณารายงานการประเมินผลกระทบสิ่งแวดล้อม (คชก.) และคณะกรรมการ สิ่งแวดล้อมแห่งชาติ (กก.วล.) เพื่อพิจารณาให้ความเห็นชอบ ก่อนเสนอ ครม. เพื่อขออนุมัติดําเนินโครงการต่อไป คาดว่าจะสามารถเริ่มงานก่อสร้างได้ในปี 2571 และเปิดให้บริการปลายปี 2575
ในเบื้องต้นจุดเริ่มต้นโครงการฝั่งแผ่นดินใหญ่ ประกอบด้วย แห่งที่ 1 บริเวณ กม. ที่ 30+700 ทางหลวงหมายเลข 4142 ในพื้นที่ตําบลดอนสัก อําเภอดอนสัก จังหวัดสุราษฎร์ธานี แห่งที่ 2 บริเวณ กม. ที่ 4+900 ทางหลวงชนบท นศ.4044 ในพื้นที่ตําบลท้องเนียน อําเภอขนอม จังหวัดนครศรีธรรมราช และแห่งที่ 3 บริเวณ กม. ที่ 9+400 ทางหลวงชนบท นศ.4044 ในพื้นที่ตําบลท้องเนียน อําเภอขนอม จังหวัดนครศรีธรรมราช ส่วนบริเวณจุดสิ้นสุดโครงการจะอยู่ในพื้นที่ตําบลตลิ่งงาม อําเภอเกาะสมุย จังหวัดสุราษฎร์ธานี ประกอบด้วย แห่งที่ 1 บริเวณ กม. ที่ 5+650 ทางหลวงหมายเลข 4170 ด้านเหนืออ่าวพังกา แห่งที่ 2 บริเวณ กม. ที่ 6+100 ทางหลวงหมายเลข 4170 (แยกพังกา) ซ้อนทับกับถนนท่าเรือไปเกาะแตน และแห่งที่ 3 บริเวณ กม. ที่ 9+000 ทางหลวงหมายเลข 4170 ท้ายอ่าวหินลาด ทั้งนี้ มีแนวเส้นทางเลือกที่มีความเป็นไปได้เชื่อมต่อจุดเริ่มต้นและจุดสิ้นสุด 7 แนวทางเลือก สําหรับผู้ที่สนใจข้อมูลข่าวสารของโครงการทางพิเศษเชื่อมเกาะสมุย สามารถติดตามได้ทางเว็บไซต์ “www.samuibridge.com” ทางเฟซบุ๊ก “โครงการทางพิเศษเชื่อมเกาะสมุย” และสอบถามข้อมูลเพิ่มเติมได้ทางไลน์กลุ่ม “Samui bridge”